5.4.2023 г.
BG
Официален вестник на Европейския съюз
C 125/405 Сряда, 14 септември 2022 r.
(8а)
Условията, които се считат за необходими за оползотворяване на потенциала в областта на енергията от възобновяеми източници в европейските морета и океани, включително тези около островите и най-отдалечените региони, са различни.
Ето защо Съюзът се ангажира да създаде алтернативни технологии за тези райони от особен интерес, които да не оказват отрицателно въздействие върху морската среда.
(8б)
За да се използва потенциалът в областта на енергията от възобновяеми източници на всички европейски морета и океани, е необходимо да се вземат предвид географските различия и алтерна­ тивното използване на морската среда и това налага много по-широк набор от технологични решения.
Тези решения включват плаващи в морето ветроенергийни и соларни паркове, енергията на вълните, теченията, приливите и отливите, морската топлинна енергия въз основа на температурната разлика или морската осмотична енергия, енергията от охлаждането и затоплянето на моретата, морската геотермална енергия и морската биомаса (водорасли).
(8в)
Инсталирането на проекти за енергия от възобновяеми източници в земи в селските райони и по-общо в земеделски земи следва да се урежда от принципите на пропорционалност, допълване и компенсация.
Държавите членки следва да гарантират добре организирано разгръщане на проекти за енергия от възобновяеми източници, за да предотвратяват загубата на земеделски земи, и следва да насърчават развитието и използването на подходящи технологии, които позволяват съвместимост на производството на енергия от възобновяеми източници със селскостопанското производство и животновъдството.
(9)
Пазарът на споразумения за закупуване на електрическа енергия от възобновяеми източници бързо се разраства и осигурява допълнителен път към пазара на производство на електрическа енергия от възобновяеми източници в допълнение към схемите за подпомагане от държавите членки или към продажбата директно на пазара на електроенергия на едро.
Същевременно тези споразумения гарантират за производителя сигурността на определен доход, а за потребителя — стабилна цена на електроенергията.
Пазарът на споразумения за закупуване на електрическа енергия от възобновяеми източници все още е ограничен до малък брой държави членки и големи дружества, като в големи части от пазара на Съюза продължават да са налице значителни административни, технически и финансови пречки.
Освен споразуменията за закупуване на електрическа енергия от възобновяеми източници Комисията прави оценка на пречките пред въвеждането на споразумения за закупуване на топлинна енергия и енергия за охлаждане от възобновяеми източници, които ще играят все по-голяма роля за постигането на целите на ЕС в областта на климата и на енергията от възобновяеми източници.
Следователно съществуващите в член 15 мерки за насърчаване на оползотворяването на споразуменията за закупуване на електрическа енергия от възобновяеми източници следва да бъдат допълнително засилени чрез проучване на използването на кредитни гаранции за намаляване на финансовите рискове на тези споразумения, като се вземе предвид, че когато тези гаранции са публични, те не следва да изместват частното финансиране.
(10)
Прекалено сложните и изключително дългите административни процедури представляват сериозна пречка за внедряването на енергията от възобновяеми източници.
Необходимо е допълнително рационализиране на административните процедури и процедурите за издаване на разрешения, за да се облекчи административната тежест както за проектите за енергия от възобновяеми източници, така и за свързаните с тях проекти за мрежова инфраструктура.
В срок от една година след влизането в сила на настоящата директива Комисията преразглежда насоките за издаването на разрешения с цел съкращаване и опростяване на процесите за новите проекти за възобновяеми източници, както и на проектите за увеличаване на мощността и за модернизиране.
В контекста на настоящите насоки следва да бъдат разработени ключови показатели за ефективност.
(10а) Местните и регионалните органи са ключови участници, за да може Европа да се приближи до целите
си в областта на енергетиката и климата.
Производството на енергия на местно равнище е от решаващо значение за стимулиране на производството на енергия от възобновяеми източници, намаляване на външната енергийна зависимост и понижаване на равнищата на енергийна бедност.
(11)
Сградите разполагат със значителен неизползван потенциал да допринасят ефективно за намаляване на емисиите на парникови газове в Съюза.
Декарбонизацията на отоплителните и охладителните системи в този сектор чрез увеличаване на дела на енергията от възобновяеми източници, и по-специално в местен контекст, в производството и използването ще бъде необходимо за осъществяване на амбицията, заложена в Европейския закон за климата, за постигане на целта на Съюза за неутралност по отношение на климата.
Напредъкът по отношение на използването на енергия от възобновяеми източници за отопление и охлаждане обаче е в застой през последното десетилетие, като до голяма степен се разчита на увеличеното използване на биомаса.
Без установяването на индикативни цели за увеличаване на производството и използването на енергия от възобновяеми източници в сградите, няма да има възможност за проследяване на напредъка и за набелязване на пречките при използването на енергия от възобновяеми източници.
Следва да бъде възможно държавите членки да отчитат отпадната топлина и студ за постигане на индикативната цел за енергия от възобновяеми източници в сградите до 20 %, с горна граница от 54 %.
Освен това създаването на цели ще осигури сигнали за дългосрочно инвестиране за инвеститорите, включително за периода непосредствено след 2030 г. Това ще допълни задълженията, свързани с енергийната ефективност и енергийните характеристики на сградите, и ще бъде в съответствие с принципа за